આજથી પંદર વર્ષ પહેલાંની વાત છે. મુંબઇના હાર્ટ સ્પેશિયાલિસ્ટ ડો. નીતુ માંડકેનું જ્યારે હાર્ટએટેકથી અવસાન થયું ત્યારે આખા દેશના તબીબજગતે આઘાતનો આંચકો અનુભવ્યો હતો. 10 હજારથી વધુ હાર્ટ સર્જરી તેમણે કરી હતી. તેનું નામ માત્ર ભારતમાં જ નહીં, સમગ્ર વિશ્વમાં આદરપૂર્વક લેવાતું હતું. એના વિશે એવું કહેવાતું કે એની પાસે પહોંચી ગયા પછી દર્દીને કોઇ જ ચિંતા નહીં. એ જ વ્યક્તિ હાર્ટએટેકનો ભોગ બન્યા. એમણે જ્યારે વિદાય લીધી ત્યારે એમની ઉંમર કેવડી હતી? માત્ર 55 વર્ષ! અત્યારે મુંબઇની કોકિલાબેન ધીરુભાઇ અંબાણી હોસ્પિટલ છે એ એનો ડ્રીમ પ્રોજેક્ટ હતો. હોસ્પિટલનું સપનું સાકાર કરવામાં એણે પોતાની હેલ્થ પ્રત્યે જરાયે ધ્યાન ન આપ્યું અને જે આખી દુનિયાના લોકોને બચાવી લેતા હતા એને પોતાનો હુનર જ કામ ન લાગ્યો! ઇન્ડિયન મેડિકલ એસોસિયેશને ડોક્ટર્સ ઉપર અભ્યાસ કરીને એમ કહ્યું હતું કે દર બે ડોક્ટરમાંથી એક તનાવમાં જીવે છે. મોટાભાગના ડોક્ટર્સનું બ્લડપ્રેશર હાઇ હોય છે. ડોક્ટર્સ પોતાની હેલ્થ પ્રત્યે એલર્ટ હોતા નથી. આમ તો આજે ડોક્ટર્સ ડેના દિવસે ડોક્ટર્સને આપણી જિંદગીમાં બહુ મહત્ત્વનો રોલ ભજવવા માટે અને આપણી તબિયતનું ધ્યાન રાખવા માટે થેંક યુ જ કહેવાનું હોય પણ સાથોસાથ એવું પણ કહેવાનું મન થઇ જાય કે ડોક્ટર્સ, પ્લીઝ ડુ ટેઇક વેરી ગુડ કેર ઓફ યુ, તમારી તબિયતનું પણ જતન કરજો કારણ કે તમે અમારા બધા માટે બહુ મહત્ત્વના છે. હેપી ડોક્ટર્સ ડે.